b'\n_START_ARTICLE_\nBranskas\n_START_SECTION_\nPavadinimo kilm\xc4\x97\n_START_PARAGRAPH_\nMiesto pavadinimas kildinamas nuo \xc5\xa1alia tekan\xc4\x8dio Bronkos upelio, kuris yra Nu\xc5\xbeeco up\xc4\x97s intakas.\n_START_SECTION_\nIstorija\n_START_PARAGRAPH_\nNuo V a. pr. m. e. iki X a. \xc5\xa1iose vietov\xc4\x97se gyveno lietuviams artima balt\xc5\xb3 gentis - jotvingiai. 1264 m. bir\xc5\xbeelio 23 d. \xc5\xa1iose vietov\xc4\x97se \xc4\xafvyko Bransko m\xc5\xab\xc5\xa1is, kurio metu jotvingiai susikov\xc4\x97 su kunigaik\xc5\xa1\xc4\x8dio Boleslavo V Droviojo vadovaujamais lenk\xc5\xb3 kareiviais. 1366 m. \xc5\xa1ios \xc5\xbeem\xc4\x97s atiteko Lietuvos Did\xc5\xbeiajai kunigaik\xc5\xa1tystei. Nuo XIII a.-XIV a. iki 1513 m. priklaus\xc4\x97 Lietuvos Did\xc5\xbeiosios Kunigaik\xc5\xa1tyst\xc4\x97s Trak\xc5\xb3 vaivadijai, nuo 1513 m. iki 1569 m. Liublino unijos Palenk\xc4\x97s vaivadijai. 1430 m. gyvenviet\xc4\x97 u\xc5\xbera\xc5\xa1oma kaip Bransko. 1440-1444 m. \xc5\xa1ios \xc5\xbeem\xc4\x97s priklaus\xc4\x97 Boleslavui IV Var\xc5\xa1uvie\xc4\x8diui. Tuo metu gyvenvietei buvo suteiktos Kulmo teis\xc4\x97s, suteiktas Bransko miesto herbas ir \xc4\xafkurta Bransko Marijos Dangun \xc5\xbdengimo parapija, kuri pirm\xc4\x85 kart\xc4\x85 pamin\xc4\x97ta 1446 metais. 1493 m. sausio 18 d. karalius Aleksandras Jogailaitis gyvenvietei suteik\xc4\x97 Magdeburgo teises ir ji tapo pirm\xc4\x85ja Palenk\xc4\x97s kra\xc5\xa1to gyvenviete, kuri tapo miestu. XVI a. miestas spar\xc4\x8diai vyst\xc4\x97si. Nuo 1569 m. iki 1795 m. buvo Abiej\xc5\xb3 Taut\xc5\xb3 Respublikos Ma\xc5\xbeosios Lenkijos provincijos Palenk\xc4\x97s vaivadijos valdose. Per 1591 m. gaisr\xc4\x85 sudeg\xc4\x97 apie pus\xc4\x99 miesto pastat\xc5\xb3. 1652 m. mieste siaut\xc4\x97 lig\xc5\xb3 epidemija. 1653-1670 m. miesto seni\xc5\xabnu buvo Boguslavas Radvila. \xc5\xa0ved\xc5\xb3 tvano metu miestas buvo labai nusiaubtas. Nuo 1795 m. iki 1807 m. priklaus\xc4\x97 Pr\xc5\xabsijos karalyst\xc4\x97s Naujosios Ryt\xc5\xb3 Pr\xc5\xabsijos Balstog\xc4\x97s departamentui. 1807-1842\xc2\xa0m. priklaus\xc4\x97 Rusijos imperijos, Balstog\xc4\x97s sri\xc4\x8diai, 1842-1914\xc2\xa0m. Gardino gubernijai. XIX a. mieste spar\xc4\x8diai did\xc4\x97jo miesto \xc5\xbeyd\xc5\xb3 bendruomen\xc4\x97, kuri 1807 m. sudar\xc4\x97 7\xc2\xa0%, 1897 m. 58\xc2\xa0% miesto gyventoj\xc5\xb3. XIX a. pastatyta Bransko Tre\xc4\x8dioji sinagoga. 1820 m. \xc4\xafkurtos Bransko \xc5\xbeyd\xc5\xb3 kapin\xc4\x97s. 1821 m. pastatyta Bransko Senoji sinagoga. 1826 m. \xc4\xaf miest\xc4\x85 atsik\xc4\x97l\xc4\x97 nema\xc5\xbeai dekabrist\xc5\xb3 i\xc5\xa1 Atskirojo Lietuvos korpuso, kurie atsisak\xc4\x97 prisiekti tarnyst\xc4\x99 Rusijos imperijos carui Nikolajui I. 1832 m. pastatyta Bransko Naujoji sinagoga. 1892 m. pastatyta Bransko Poalejaus Cedeko Senoji sinagoga. 1903 m. pastatyta Bransko Poalejaus Cedeko Naujoji sinagoga. 1909 m. pastatyta Bransko Kravcuvo sinagoga. Nuo 1914 m. iki 1919 m. priklaus\xc4\x97 Vokietijos imperijos Oberosto sri\xc4\x8diai. 1919-1939 m. priklaus\xc4\x97 Lenkijos tarpukario Balstog\xc4\x97s vaivadijai. 1920 m. liepos 30 ir 31 dienomis \xc5\xa1alia miesto \xc4\xafvyko vienas i\xc5\xa1 Lenkijos-soviet\xc5\xb3 karo m\xc5\xab\xc5\xa1i\xc5\xb3. 1921 m. mieste gyveno 3,725 \xc5\xbemon\xc4\x97s, i\xc5\xa1 kuri\xc5\xb3 58\xc2\xa0% buvo \xc5\xbeydai ir 40\xc2\xa0% lenkai. 1938 m. gyveno 4,594 \xc5\xbemon\xc4\x97s. 1939 m. rugs\xc4\x97jo 10 d. miest\xc4\x85 u\xc5\xbe\xc4\x97m\xc4\x97 Tre\xc4\x8diojo Reicho kariuomen\xc4\x97, o rugs\xc4\x97jo 24 d. pagal Molotovo-Ribentropo pakt\xc4\x85 perdav\xc4\x97 miest\xc4\x85 Taryb\xc5\xb3 S\xc4\x85jungai. 1939-1941 m. priklaus\xc4\x97 Taryb\xc5\xb3 S\xc4\x85jungos, Baltarusijos TSR, Balstog\xc4\x97s srities, Bransko rajonui. 1941-1944 m. priklaus\xc4\x97 Tre\xc4\x8diojo reicho, Balstog\xc4\x97s sri\xc4\x8diai. 1944 m. rugpj\xc5\xab\xc4\x8dio 1 d. \xc4\xaf miest\xc4\x85 \xc4\xaf\xc5\xbeeng\xc4\x97 Raudonoji armija. Per kar\xc4\x85 buvo sugriauta apie 35\xc2\xa0% miesto pastat\xc5\xb3 ir nu\xc5\xbeudyti beveik visi miesto \xc5\xbeydai, kurie sudar\xc4\x97 apie 65\xc2\xa0% miesto gyventoj\xc5\xb3. Nuo 1945 m. priklauso Lenkijai. 1946 m. mieste gyveno 2,542 \xc5\xbemon\xc4\x97s. 1945-1999 m. priklaus\xc4\x97 Balstog\xc4\x97s vaivadijai.'